b'\n_START_ARTICLE_\nInvalidiraha\n_START_PARAGRAPH_\nInvalidiraha oli vuosina 1948\xe2\x80\x931988 k\xc3\xa4yt\xc3\xb6ss\xc3\xa4 ollut raha-avustus, joka hakemuksesta voitiin my\xc3\xb6nt\xc3\xa4\xc3\xa4 vaikeavammaiselle Suomessa asuvalle Suomen kansalaiselle. Avustus voitiin my\xc3\xb6nt\xc3\xa4\xc3\xa4 16 vuotta t\xc3\xa4ytt\xc3\xa4neelle henkil\xc3\xb6lle, joka el\xc3\xa4tti itsens\xc3\xa4 tekem\xc3\xa4ll\xc3\xa4 ansioty\xc3\xb6t\xc3\xa4. Vuonna 1948 invalidirahan suuruus oli enint\xc3\xa4\xc3\xa4n 7\xc2\xa0200 markkaa vuodessa ja se maksettiin yhten\xc3\xa4 er\xc3\xa4n\xc3\xa4 kerran vuodessa. Vaikeavammaisella tarkoitettiin henkil\xc3\xb6\xc3\xa4, jonka ty\xc3\xb6- ja toimintakyky h\xc3\xa4nen raajoissaan, tukielimiss\xc3\xa4\xc3\xa4n tai silmiss\xc3\xa4\xc3\xa4n olevan toimintavajavuuden vuoksi oli pysyv\xc3\xa4sti alentunut v\xc3\xa4hint\xc3\xa4\xc3\xa4n kahdella kolmasosalla. Invalidirahaa ei kuitenkaan my\xc3\xb6nnetty, jos henkil\xc3\xb6 jo sai sokeanavustusta._NEWLINE_Vuoden 1949 alusta alkaen invalidirahaa sai, jos ty\xc3\xb6- ja toimintakyky oli alentunut v\xc3\xa4hint\xc3\xa4\xc3\xa4n 50 prosenttia. Ty\xc3\xb6ksi ei katsottu vuodesta 1952 eteenp\xc3\xa4in invalidin kunnalliskotiin, rangaistus-, kasvatus- tai ty\xc3\xb6laitokseen, sairaalaan tai muuhun senkaltaiseen laitokseen tekem\xc3\xa4\xc3\xa4 ty\xc3\xb6t\xc3\xa4. T\xc3\xa4llaisella ty\xc3\xb6ll\xc3\xa4 ei katsottu olevan ilmeist\xc3\xa4 merkityst\xc3\xa4  toimeentulon kannalta. Vuodesta 1983 l\xc3\xa4htien invalidiraha maksettiin kuukausittain._NEWLINE_Invalidiraha siirtyi historiaan, kun vammaistukilaki astui voimaan vuoden 1989 alussa. Invalidirahan saajille alettiin maksaa vammaistukea.'